《寥志弟遗水蜜桃夜起食之感赋》
清代·陈曾寿

触热中夜起，移簟临风轩。渴食水蜜桃，肺腑彻甘鲜。

壬君昨遗我，含笑出袖边。肫然让梨意，犹似儿童年。

忆昔母在时，壮大承偏怜。悯其终日劳，篝灯复丹铅。

仆媪每传赐，小盂枣栗莲。当时昧不觉，此境俄已迁。

人生所至乐，随之入沉泉。沉沉复沉沉，万劫不再缘。

母去子安存，馀骸何有焉。翻恃哀暂忘，惛茫命苟延。

一桃味深回，悲起遂不眠。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。